Intră acum și în grupul de
Ambasadorul SUA la București, Kathleen Kavalec, a vizitat, vineri, Punctul de Trecere a Frontierei Siret unde a fost însoțită de președintele Consiliului Județean Suceava, Gheorghe Flutur, și s-a întâlnit cu șeful Administrației Regionale de Stat Cernăuți, Ruslan Zaparaniuk.
În PTF Siret au fost prezentate fotografii și imagini video din timpul crizei refugiaților, iar Ruslan Zaparaniuk a mulțumit României și Sucevei în special, precum și SUA, pentru sprijinul consistent acordat în perioada de la începutul războiului.
Potrivit unei informări a CJ Suceava, diplomatul american a apreciat foarte strânsa legătură dintre administrațiile regionale de la Suceava și Cernăuți, fiind convinsă că secretul reușitei în această perioadă dificilă a fost în primul rând această strânsă legătură între sudul și nordul Bucovinei, între cele două administrații și în special între oameni.
Ambasadorul Kavalec s-a interesat despre situația actuală din Ucraina, a încurajat poporul ucrainean în lupta împotriva agresorului de la răsărit și a asigurat de tot sprijinul SUA în continuare.
La final, diplomatul american a spus că pleacă din PTF Siret cu un exemplu de practici între două țări și două regiuni vecine care în vremuri grele au strâns rândurile mai tare ca oricând.